भारत-पाक ने की विश्वास बहाली के उपायों पर चर्चा  
भारतीय व पाक विदेश सचिवों ने आतंकवाद और जम्मू एवं कश्मीर सहित कई सारे मुद्दों पर चर्चा की और विश्वास बहाली के उपायों को अंतिम रूप दिया।
भारतीय व पाकिस्तानी विदेश सचिवों ने मंगलवार को आतंकवाद और जम्मू एवं कश्मीर सहित कई सारे मुद्दों पर चर्चा की और विश्वास बहाली के उपायों को अंतिम रूप दिया, जिनकी घोषणा दोनों देशों के विदेश मंत्रियों के बीच बुधवार की बातचीत के बाद की जाएगी।   विदेश सचिव निरूपमा राव ने पाकिस्तानी विदेश सचिव सलमान बशीर के साथ शिष्टमंडल स्तर की बातचीत की, जिसमें द्विपक्षीय सम्बंधों में पिछली मुलाकात के बाद से हुई प्रगति की समीक्षा की गई। दोनों राजनयिकों ने विश्वास बहाली के कई उपायों को अंतिम रूप दिया, जिसमें विभाजित कश्मीर के बीच आवागमन व व्यापार बढ़ाने की बातें शामिल है।   राव ने बशीर का स्वागत करते हुए बातचीत को प्रारम्भिक बताया। उन्होंने कहा, "हम उस चर्चा की तैयारी के लिए यहां आज मुलाकात कर रहे हैं, जो कल विदेश मंत्री एस.एम. कृष्णा और पाकिस्तानी विदेश मंत्री हिना रब्बानी खार के बीच होगी।" राव ने कहा, "पिछले महीने इस्लामाबाद में हमारे बीच बहुत अच्छी बातचीत हुई थी और इस मुलाकात ने आज की चर्चा के रुख को तय कर दिया है।" बशीर ने राव को धन्यवाद देते हुए कहा, "मैं समझता हूं कि शांति और स्थिरता के लिए और दोनों देशों के बीच अच्छे सम्बंधों के लिए हमारे संयुक्त प्रयासों से हमें सतुष्ट होने के हर कारण हैं।" बशीर ने कहा कि वह दोनों मंत्रियों के बीच परिणामदायक मुलाकात को उत्सुक हैं। राव के नेतृत्व वाले भारतीय प्रतिनिधिमंडल में विदेश मंत्रालय में पाकिस्तान मामलों के प्रभारी संयुक्त सचिव वाई.के. सिन्हा, पाकिस्तान में भारतीय उच्चायुक्त शरत सभरवाल, विदेश मंत्रालय के प्रवक्ता विष्णु प्रकाश और अन्य अधिकारी शामिल हैं।   बशीर के नेतृत्व वाले पाकिस्तानी प्रतिनिधिमंडल में पाकिस्तानी विदेश मंत्रालय में दक्षिण एशिया की महानिदेशक जहरा एच.अकबरी, भारत में पाकिस्तानी उच्चायुक्त शाहिद मलिक और अन्य वरिष्ठ अधिकारी शामिल हैं। कृष्णा और खार बुधवार को विश्वास बहाली के जिन उपायों की घोषणा कर सकते हैं, उसमें नियंत्रण रेखा के आरपार बसों की आवृत्ति बढ़ाना, नियंत्रण रेखा के आरपार व्यापारिक दिवसों को दो दिन से बढ़ाकर चार दिन करना और व्यापार के लिए अधिक रास्ते खोलना शामिल हो सकते हैं।